Tänane Noarootsi kool on välja kujunenud praeguse elanikkonna alaiibe mõjul väikestest Paslepa, Sutlepa, Österby ja Vööla kakskeelsest, Kluttorpi, Höbringi, Rooslepa, Spithami rootsikeelsest ja Vedra eestikeelsest koolist, milles kokku õppis 350 õpilast.    Esimene Noarootsi kihelkonna koolide reorganiseerimine  toimus juba 1930. aastal, mil Pürksis valmis uus koolimaja. Siis jäid järele veel Pasleppa kaks klassi, Vööla 3-klassiline algkool. Sutlepas jäi tegutsema 6-klassiline kool. Pürksi 6-klassilises algkoolis hakkas 1930. aastal õppima 171 last kuue õpetaja eestvedamisel. Kool oli muidugi kakskeelne. Õpetajad olid kõik seminari haridusega. Koolijuhataja Aleksander Samberg ja õpetajad Nelly ja Olga Söderholm olid lõpetanud Soomes õpetaja seminari.    1936. aasta koolikorraldus kaotas algkoolides  võõrkeelte õpetuse. Et lapsed gümnaasiumi pääseksid, pidid vanemad oma järeltulijaid linnaprogümnaasiumi panema, mistõttu vähenes veidi õpilaste arv kohapeal. 1940. aastal tehti Pürksi kool 7-klassiliseks, programme muudeti vastavalt aja vaimule, õpetama hakati vene keelt, konstitutsiooni, üldbioloogiat ja muud. /-/